CELEX: 
Language: el
Date: 2020-09-15 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον μηχανισμό χρηματοδότησης της Ένωσης για την ενέργεια από ανανεώσιμες πηγές

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 15.9.2020
            
            
               για τον μηχανισμό χρηματοδότησης της Ένωσης για την ενέργεια από ανανεώσιμες πηγές
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/1999
                  1
               , της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, και ιδίως το άρθρο 33,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2018/1999, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα θέτει την απαραίτητη νομοθετική βάση για οικονομικά αποδοτική, διαφανή και προβλέψιμη διακυβέρνηση της Ενεργειακής Ένωσης και της Δράσης για το Κλίμα. Στόχος είναι να εξασφαλιστεί η επίτευξη των στόχων της Ενεργειακής Ένωσης, των μακροπρόθεσμων δεσμεύσεων της Ένωσης για τις εκπομπές αερίων του θερμοκηπίου σύμφωνα με τη συμφωνία του Παρισιού και, ειδικότερα, των επιδιώξεων και των στόχων στον τομέα της μείωσης των εκπομπών αερίων του θερμοκηπίου (στο εξής: ΑτΘ), της ενέργειας από ανανεώσιμες πηγές και της ενεργειακής απόδοσης.
            
            
               (2)Η οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου
                  2
                εισήγαγε μια νέα, δεσμευτική επιδίωξη τουλάχιστον 32 % επί της ακαθάριστης τελικής κατανάλωσης ενέργειας όσον αφορά την ενέργεια από ανανεώσιμες πηγές για την Ένωση για το 2030.
            
            
               (3)Όσον αφορά την επίτευξη της δεσμευτικής επιδίωξης της Ένωσης για τουλάχιστον 32 % ποσοστό ενέργειας από ανανεώσιμες πηγές το 2030, τα κράτη μέλη θα πρέπει να συνεισφέρουν μερίδιο ενέργειας από ανανεώσιμες πηγές στην ακαθάριστη τελική κατανάλωση ενέργειας. Η συνολική δεσμευτική επιδίωξη της Ένωσης υποστηρίζεται από τις υποχρεώσεις των κρατών μελών να αναπτύσσουν ανανεώσιμες πηγές ενέργειας επίσης στους τομείς θέρμανσης και ψύξης και μεταφορών σύμφωνα με τα άρθρα 23 και 25 της οδηγίας (ΕΕ) 2018/2001. Επιπλέον, ο κανονισμός (ΕΕ) 2018/1999 καθορίζει τις ενδεικτικές πορείες από το 2021 έως το 2030 για τη συνεισφορά του κάθε κράτους μέλους σε ανανεώσιμες πηγές ενέργειας και τις επιδιώξεις της Ένωσης, με επίτευξη τριών σημείων αναφοράς το 2022, το 2025 και το 2027.
            
            
               (4)Προκειμένου να δοθεί η δυνατότητα επαρκούς παρακολούθησης και έγκαιρης διορθωτικής δράσης από τα κράτη μέλη και την Επιτροπή, η Επιτροπή θα πρέπει να αξιολογήσει την επίτευξη των σημείων αναφοράς το 2022, το 2025 και το 2027, μεταξύ άλλων, με βάση τις ενοποιημένες εθνικές εκθέσεις προόδου των κρατών μελών για την ενέργεια και το κλίμα.
            
            
               (5)Σε περίπτωση που η Επιτροπή καταλήξει στο συμπέρασμα ότι ένα ή περισσότερα από τα σημεία αναφοράς της Ένωσης δεν επιτεύχθηκαν, τα κράτη μέλη που έχουν πέσει κάτω από το εθνικό τους σημείο αναφοράς θα πρέπει να διασφαλίσουν την εφαρμογή πρόσθετων μέτρων προκειμένου να καλυφθεί η απόκλιση από την επιδίωξη της ΕΕ για ενέργεια από ανανεώσιμες πηγές για το 2030. Ένα από αυτά τα μέτρα θα μπορούσε να συνίσταται στην καταβολή εθελοντικής χρηματικής πληρωμής στον μηχανισμό χρηματοδότησης της Ένωσης για την ενέργεια από ανανεώσιμες πηγές για την κάλυψη της απόκλισης, εν μέρει ή εξ ολοκλήρου, όσον αφορά τα εθνικά σημεία αναφοράς στον βαθμό που η ενέργεια από ανανεώσιμες πηγές που παράγεται από εγκαταστάσεις τις οποίες χρηματοδοτεί ο μηχανισμός χρηματοδότησης αποδίδεται στατιστικά στα συμμετέχοντα κράτη μέλη, αντικατοπτρίζοντας τις σχετικές τους πληρωμές. Ο εν λόγω μηχανισμός θα πρέπει να διευκολύνει τα κράτη μέλη δίνοντάς τους την ευκαιρία να αυξήσουν το τομεακό μερίδιο της ενέργειας από ανανεώσιμες πηγές στους τομείς της παραγωγής ηλεκτρικής ενέργειας, της θέρμανσης και ψύξης και των μεταφορών. 
            
            
               (6)Η οδηγία (ΕΕ) 2018/2001 απαιτεί από την Επιτροπή να υποστηρίξει τη φιλοδοξία των κρατών μελών στον τομέα των ανανεώσιμων πηγών ενέργειας μέσω ενός ευνοϊκού πλαισίου, που περιλαμβάνει την ενισχυμένη χρήση κονδυλίων της Ένωσης. Ειδικότερα, αυτή η στήριξη θα πρέπει να αποσκοπεί στη μείωση του κόστους κεφαλαίου των έργων ενέργειας από ανανεώσιμες πηγές και την ενίσχυση της περιφερειακής συνεργασίας μεταξύ κρατών μελών και ανάμεσα σε κράτη μέλη και τρίτες χώρες, μέσω κοινών έργων, κοινών καθεστώτων στήριξης και ανοίγματος των καθεστώτων στήριξης για την παραγωγή ηλεκτρικής ενέργειας από ανανεώσιμες πηγές σε παραγωγούς εγκατεστημένους σε άλλα κράτη μέλη. Από την άποψη αυτή και με την επιφύλαξη των απαιτήσεων του άρθρου 5 της οδηγίας (ΕΕ) 2018/2001, η συμμετοχή κράτους μέλους στον μηχανισμό μπορεί να θεωρηθεί ως άνοιγμα των καθεστώτων στήριξης για την παραγωγή ηλεκτρικής ενέργειας από ανανεώσιμες πηγές.
            
            
               (7)Με στόχο τη στήριξη της ανάπτυξης ανανεώσιμων πηγών ενέργειας σε ολόκληρη την Ένωση, ο μηχανισμός θα πρέπει να συνεισφέρει στο ευνοϊκό πλαίσιο, ιδίως παρέχοντας στήριξη με τη μορφή δανείων και επιχορηγήσεων. 
            
            
               (8)Προκειμένου να υποστηριχθεί αυτός ο διπλός στόχος, ήτοι η κάλυψη της απόκλισης που καθιερώθηκε με τον κανονισμό (ΕΕ) 2018/1999 και το ευνοϊκό πλαίσιο που προβλέπεται στην οδηγία (ΕΕ) 2018/2001, ο κανονισμός (ΕΕ) 2018/1999 εξουσιοδοτεί την Επιτροπή να εκδίδει εκτελεστικές πράξεις για τον καθορισμό των αναγκαίων διατάξεων για τη θέσπιση και λειτουργία του μηχανισμού χρηματοδότησης της Ένωσης για την ενέργεια από ανανεώσιμες πηγές. 
            
            
               (9)Ο κανονισμός (ΕΕ) 2018/1999 προβλέπει τον μηχανισμό απόκτησης πόρων από πληρωμές από κράτη μέλη, κονδύλια της Ένωσης ή συνεισφορές από τον ιδιωτικό τομέα. Οι εν λόγω πόροι θα πρέπει να καταλογίζονται ξεχωριστά και σε συγκεκριμένες πηγές χρηματοδότησης εντός της γραμμής προϋπολογισμού του μηχανισμού.
            
            
               (10)Όπως προβλέπεται στο άρθρο 33 του κανονισμού 2018/1999, οι πρόσθετες πληρωμές από τα κράτη μέλη, οι οποίες θα χρηματοδοτούν συγκεκριμένες δαπάνες, όπως η στήριξη νέων έργων ενέργειας από ανανεώσιμες πηγές στην Ένωση, θα πρέπει να αντιμετωπίζονται ως εξωτερικά έσοδα για ειδικό προορισμό σύμφωνα με το άρθρο 21 παράγραφος 5 του κανονισμού (ΕΕ, Ευρατόμ) 2018/1046
                  3
                σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης. Η Επιτροπή θα πρέπει να παρέχει διαφάνεια όσον αφορά την εκτέλεση των εξωτερικών εσόδων για ειδικό προορισμό μέσω της τακτικής υποβολής εκθέσεων στα κράτη μέλη. 
            
            
               (11)Η χρηματοδότηση από την Ένωση στο πλαίσιο του μηχανισμού μπορεί να συνδυαστεί με χρηματοδότηση από άλλα προγράμματα της Ένωσης όπου αυτό προβλέπεται και υπό τους όρους που προβλέπονται στη βασική πράξη.  
            
         
         
            
               (12)Ο συντονισμός με τα ενωσιακά μέσα και κονδύλια ή προγράμματα στήριξης επενδύσεων, καθώς και τις συνδυαστικές πράξεις στο πλαίσιο του ενωσιακού μέσου στήριξης των επενδύσεων θα μπορούσε να χρησιμοποιηθεί για τη διευκόλυνση της επίτευξης των επιδιώξεων του μηχανισμού, ιδίως επιτρέποντας τη μείωση του κόστους κεφαλαίου για τα κράτη μέλη υποδοχής, παρέχοντας κίνητρα για την επένδυση σε έργα ενέργειας από ανανεώσιμες πηγές.
            
            
               (13)Ο συντονισμός της ενωσιακής και εθνικής στήριξης σε νέα έργα ενέργειας από ανανεώσιμες πηγές μπορεί να βασίζεται στο μακροπρόθεσμο πρόγραμμα που δημοσιεύεται σύμφωνα με το άρθρο 6 παράγραφος 3 της οδηγίας (ΕΕ) 2018/2001. 
            
            
               (14)Οι συνεισφορές του ιδιωτικού τομέα μπορούν να διαδραματίσουν σημαντικό ρόλο στη χρηματοδότηση του μηχανισμού και στην προώθηση της υλοποίησης έργων ενέργειας από ανανεώσιμες πηγές στο πλαίσιο του συγκεκριμένου μηχανισμού. Αυτές οι συνεισφορές θα πρέπει να προσμετρώνται στη δεσμευτική επιδίωξη της Ένωσης για επίτευξη ποσοστού τουλάχιστον 32 %. Έτσι, οι συνεισφορές του ιδιωτικού τομέα μπορούν να προσφέρουν προστιθέμενη αξία και να διασφαλίσουν την προσθετικότητα των έργων. Επομένως, προκειμένου να αυξηθεί η διαφάνεια της εν λόγω προσθετικότητας, η ανανεώσιμη ενέργεια που παράγεται από έργα που λαμβάνουν στήριξη από συνεισφορές του ιδιωτικού τομέα μπορεί να συνδεθεί με τη θέσπιση οικολογικού σήματος για ολόκληρη την Ένωση στο οποίο γίνεται αναφορά στο άρθρο 19 παράγραφος 13 της οδηγίας (ΕΕ) 2018/2001, σύμφωνα με την ταξινόμηση της βιώσιμης χρηματοδότησης. Για την παροχή κινήτρων για συνεισφορές από τον ιδιωτικό τομέα, η ιδιωτική οντότητα που συνεισφέρει στον μηχανισμό δύναται να ζητήσει να λάβει τις εγγυήσεις προέλευσης για την παραγωγή ενέργειας που αντιστοιχεί στη συνεισφορά της, οι οποίες μπορούν να εκδοθούν για την παραγωγή ανανεώσιμης ενέργειας σύμφωνα με το άρθρο 19 της οδηγία (ΕΕ) 2018/2001 και με την επιφύλαξη της εθνικής νομοθεσίας.
            
            
               (15)Ο κανονισμός (ΕΕ) 2018/1999 προβλέπει στήριξη, μεταξύ άλλων, από τον μηχανισμό υπό μορφή πριμοδότησης επιπλέον των τιμών της αγοράς. Οι διαδικασίες πρόσκλησης και υποβολής προτάσεων στις οποίες γίνεται αναφορά στο άρθρο 33 του εν λόγω κανονισμού θα υλοποιηθούν μέσω οικονομικής στήριξης από τον μηχανισμό υπό μορφή επιχορηγήσεων. 
            
            
               (16)Ο μηχανισμός θα πρέπει να διαθέτει εγκαίρως επαρκείς χρηματοδοτικούς πόρους για τα έργα στα οποία χορηγούνται, κάτι που μπορεί να περιλαμβάνει την εκταμίευση επενδυτικής στήριξης εκ των προτέρων ή με βάση την επίτευξη ορόσημων. 
            
            
               (17)Επιπλέον, σύμφωνα με τον κανονισμό (ΕΕ) 2018/1999, ο μηχανισμός μπορεί να παρέχει στήριξη υπό τη μορφή χρηματοδοτικών μέσων, όπως χαμηλότοκων δανείων. Προκειμένου να εφαρμοστούν τα εν λόγω χρηματοδοτικά μέσα και ταυτόχρονα να διασφαλιστεί η συνοχή με τις προσπάθειες εξορθολογισμού των χρηματοδοτικών μέσων της Ένωσης στο πλαίσιο του πολυετούς δημοσιονομικού πλαισίου για την περίοδο 2021-2027, κρίνεται σκόπιμο να παρέχεται η εν λόγω στήριξη από άλλα μέσα ή προγράμματα της Ένωσης. Η σχέση κόστους/αποτελεσματικότητας της στήριξης μπορεί να ενισχυθεί συνδυάζοντας επιστρεπτέες και μη επιστρεπτέες μορφές στήριξης, για παράδειγμα μέσω συνεισφορών σε συνδυαστικές πράξεις ·στο πλαίσιο του ενωσιακού μέσου στήριξης των επενδύσεων.
            
            
               (18)Ο μηχανισμός θα πρέπει να κατανέμει τη στήριξη μέσω ανταγωνιστικών προσκλήσεων υποβολής προτάσεων σε νέα έργα ανανεώσιμης ενέργειας, όπου όλες οι τεχνολογίες που ορίζονται ως τεχνολογίες ανανεώσιμης ενέργειας σύμφωνα με την οδηγία 2018/2001 θα πρέπει να είναι επιλέξιμες για στήριξη στο πλαίσιο του μηχανισμού χρηματοδότησης. Η αποθήκευση ενέργειας μπορεί να είναι επιλέξιμη για στήριξη από τον μηχανισμό, μόνον όταν αναπτύσσεται σε συνδυασμό με νέα δυναμικότητα παραγωγής ανανεώσιμης ενέργειας. Τα έργα ανανεώσιμης ενέργειας που στηρίζονται από τον μηχανισμό θα πρέπει να συμμορφώνονται με τη σχετική ενωσιακή και εθνική περιβαλλοντική νομοθεσία και θα πρέπει να τηρούν πλήρως το διεθνές δίκαιο. 
            
            
               (19)Η Επιτροπή, βάσει των προτιμήσεων που εκφράζουν τα κράτη μέλη υποδοχής και τα συνεισφέροντα κράτη μέλη θα πρέπει να είναι σε θέση, σύμφωνα με τα κριτήρια που ορίζονται στο άρθρο 4 παράγραφος 5 της οδηγίας (ΕΕ) 2018/2001, να περιορίζει τις διαδικασίες ανάθεσης επιχορήγησης σε συγκεκριμένες τεχνολογίες, αν το άνοιγμα των καθεστώτων στήριξης προς όλους τους παραγωγούς ηλεκτρικής ενέργειας από ανανεώσιμες πηγές θα οδηγούσε σε κατώτερο του βέλτιστου αποτέλεσμα, όσον αφορά ιδίως την ηλεκτρική ενέργεια. 
            
            
               (20)Η Επιτροπή δύναται, σύμφωνα με το άρθρο 3 παράγραφος 5 της οδηγίας (ΕΕ) 2018/2001 και βάσει των προτιμήσεων που έχουν εκφραστεί από το κράτος μέλος υποδοχής και το συνεισφέρον κράτος μέλος, να διοργανώσει ειδικές διαδικασίες ανάθεσης επιχορήγησης που αποσκοπούν στη στήριξη έργων μικρής κλίμακας ή καινοτόμων έργων, συμπεριλαμβανομένων έργων σε εξόχως απόκεντρες περιφέρειες και σε απομονωμένα ή μικρά νησιά, στο πλαίσιο της συμβολής του μηχανισμού στο ευνοϊκό πλαίσιο. 
            
            
               (21)Η διαδικασία επιχορηγήσεων του μηχανισμού θα πρέπει να διασφαλίζει επαρκή ανταγωνισμό, έτσι ώστε να επιτρέπεται στους αιτούντες να αποκαλύπτουν το πραγματικό τους κόστος και να αποφεύγεται η δόλια συμπεριφορά, να ελαχιστοποιείται το κόστος συναλλαγής για την Επιτροπή και τους αιτούντες, και να αυξάνεται η πιθανότητα των επιτυχόντων αιτούντων να δημιουργούν νέα έργα ανανεώσιμης ενέργειας. 
            
            
               (22)Σύμφωνα με τον κανονισμό (ΕΕ) 2018/1999, η στήριξη έργων που χρηματοδοτούνται από εθελοντικές πληρωμές των κρατών μελών που ορίζονται από το κράτος μέλος για την κάλυψη της απόκλισης από την εθνική ενδεικτική πορεία του, θα πρέπει να χορηγείται σε έργα που υποβάλλουν προσφορά για το χαμηλότερο κόστος ή τη χαμηλότερη πριμοδότηση. Μπορούν να καθορίζονται και άλλα κριτήρια ανάθεσης, καθώς και κριτήρια επιλεξιμότητας ή επιλογής, για έργα στο πλαίσιο της λειτουργίας ευνοϊκού πλαισίου του μηχανισμού, για παράδειγμα, όσον αφορά τις περιβαλλοντικές επιπτώσεις των έργων.
            
            
               (23)Η εκταμίευση της στήριξης του μηχανισμού θα πρέπει επίσης να συνδέεται με εξακριβωμένες αυξήσεις της δυναμικότητας παραγωγής ανανεώσιμης ενέργειας ή παραγωγής ανανεώσιμης ενέργειας στους τομείς της ηλεκτρικής ενέργειας, της θέρμανσης και ψύξης και των μεταφορών, που παραδίδονται από τα έργα στα οποία παρέχονται επιχορηγήσεις από τον μηχανισμό. Τα εν λόγω αποτελέσματα θα πρέπει να προσδιορίζονται στη συμφωνία επιχορήγησης, ενώ η σημαντικά ανεπαρκείς επιδόσεις σε σύγκριση με τις προβλεπόμενες αυξήσεις δυναμικότητας (kW) ή της παραδιδόμενης ενέργειας, όπως ορίζεται στη συμφωνία επιχορήγησης, ενδέχεται να οδηγήσει στη χρήση των σχετικών διατάξεων που διέπουν την αναστολή, την ακύρωση και τη μείωση σύμφωνα με τον κανονισμό (ΕΕ) 2018/1046 από τη χορηγούσα αρχή. 
            
            
               (24)Ο μηχανισμός πρέπει να υλοποιείται σύμφωνα με τις αρχές της χρηστής δημοσιονομικής διαχείρισης και των επιδόσεων που ορίζονται στον κανονισμό (ΕΕ, Ευρατόμ) 2018/1046. Ειδικότερα, η Επιτροπή θα πρέπει να λάβει τα κατάλληλα μέτρα για να διασφαλίσει ότι, όταν υλοποιούνται δραστηριότητες που χρηματοδοτούνται βάσει του παρόντος κανονισμού, προστατεύονται τα οικονομικά συμφέροντα της Ένωσης, για παράδειγμα, μέσω προληπτικών μέτρων κατά της απάτης, της διαφθοράς και οποιωνδήποτε άλλων παράνομων δραστηριοτήτων, μέσω αποτελεσματικών ελέγχων και, σε περίπτωση εντοπισμού παρατυπιών, απάτης ή αθέτησης υποχρεώσεων, με την ανάκτηση των αχρεωστήτως καταβληθέντων ποσών.
            
            
               (25)Σε περίπτωση ανεπιτυχούς έκβασης της διαδικασίας ανάθεσης επιχορήγησης, είναι σκόπιμο η Επιτροπή να προσφέρει στο συνεισφέρον κράτος μέλος τη δυνατότητα είτε να ανακτήσει το ποσό που συνεισέφερε είτε να περιμένει να διοργανώσει η Επιτροπή νέα πρόσκληση υποβολής προτάσεων, δεδομένου ότι τα κονδύλια του μηχανισμού που χαρακτηρίζονται εξωτερικά έσοδα για ειδικό προορισμό μπορούν να μεταφερθούν αυτομάτως. Για τον σκοπό αυτόν, θα πρέπει να θεσπιστεί ένα κατάλληλο λογιστικό σύστημα. Σε περίπτωση που το κράτος μέλος αναμένει από την Επιτροπή να οργανώσει νέα πρόσκληση υποβολής προτάσεων, θα πρέπει να θεωρείται ότι έχει λάβει πρόσθετα μέτρα σύμφωνα με το άρθρο 32 παράγραφος 3 του κανονισμού (ΕΕ) 2018/1999 έως ότου διοργανωθεί η νέα πρόσκληση.
            
            
               (26)Σε περίπτωση αδυναμίας του αιτούντος να υλοποιήσει το έργο και προκειμένου να διασφαλιστούν οι εύλογες προσδοκίες των κρατών μελών, είναι σκόπιμο να θεωρηθεί ότι τα κράτη μέλη που συμμετέχουν σε έργο που δεν κατόρθωσε να υλοποιήσει ο αιτών έχουν λάβει πρόσθετα μέτρα σύμφωνα με το άρθρο 32 παράγραφος 3 του κανονισμού (ΕΕ) 2018/1999 για ποσότητα ενέργειας που υπολογίζεται και καταλογίζεται χωριστά από την Επιτροπή βάσει της αναμενόμενης δυναμικότητας παραγωγής, της καταβληθείσας χρηματοδοτικής συνεισφοράς του εν λόγω κράτους μέλους και των ανώτατων τιμών που ισχύουν για την πρόσκληση υποβολής προτάσεων στην οποία δεσμεύτηκε να συμμετάσχει το εν λόγω κράτος μέλος, για την περίοδο κατά την οποία το έργο θα είχε αποφέρει στατιστικά οφέλη σύμφωνα με το άρθρο 27 παράγραφος 2. Αυτό δεν θα πρέπει να θίγει την επιδίωξη τουλάχιστον 32 % όσον αφορά την ενέργεια από ανανεώσιμες πηγές για την Ένωση για το 2030 σύμφωνα με την οδηγία (ΕΕ) 2018/2001. 
            
            
               (27)Όσον αφορά τις διαδικασίες ανάθεσης επιχορήγησης, η Επιτροπή θα πρέπει να εκτελεί τον μηχανισμό χρηματοδότησης απευθείας ή μέσω εκτελεστικού οργανισμού. Σύμφωνα με το άρθρο 69 του κανονισμού (ΕΕ, Ευρατόμ) 2018/1046, η Επιτροπή θα πρέπει να είναι σε θέση να αναθέτει, κατά περίπτωση, ειδικά καθήκοντα εκτέλεσης σε εκτελεστικό οργανισμό, όπως την προετοιμασία της πρόσκλησης υποβολής προτάσεων, τη διαδικασία αξιολόγησης, τη συμβατική διαχείριση επιχορηγήσεων και την παρακολούθηση της υλοποίησης του έργου. Όσον αφορά τη στήριξη με οποιαδήποτε μορφή που ορίζεται στον κανονισμό (ΕΕ, Ευρατόμ) 2018/1046 εκτός από τις επιχορηγήσεις, θα υλοποιείται με άλλα μέσα ή προγράμματα της Ένωσης με ανάθεση καθηκόντων εκτέλεσης του προϋπολογισμού.
            
            
               (28)Σύμφωνα με το άρθρο 33 παράγραφος 3 του κανονισμού (ΕΕ) 2018/1999, τα κράτη μέλη υποδοχής διατηρούν το δικαίωμα να αποφασίζουν κατά πόσον, και εάν ναι, υπό ποιους όρους, επιτρέπουν στις εγκαταστάσεις που βρίσκονται στο έδαφός τους να λαμβάνουν στήριξη από τον μηχανισμό. Σύμφωνα με την εν λόγω διάταξη, τα κράτη μέλη υποδοχής θα πρέπει να έχουν το δικαίωμα να εκφράζουν προτιμήσεις σχετικά με τις προσκλήσεις υποβολής προτάσεων που θα διεξαχθούν από τον μηχανισμό στον βαθμό που σχετίζονται με την υλοποίηση του έργου στην επικράτειά τους, για παράδειγμα, όσον αφορά τις περιβαλλοντικές επιπτώσεις των έργων.
            
            
               (29)Λαμβάνοντας υπόψη τον διπλό στόχο του μηχανισμού, αφενός, για την κάλυψη της απόκλισης σύμφωνα με το άρθρο 33 παράγραφος 1 του κανονισμού (ΕΕ) 2018/1999 και, αφετέρου, για τη στήριξη του ευνοϊκού πλαισίου σύμφωνα με το άρθρο 33 παράγραφος 2 του κανονισμού (ΕΕ) 2018/1999, τα κράτη μέλη θα πρέπει να διαδραματίσουν σημαντικό ρόλο στην εφαρμογή του μηχανισμού.
            
            
               (30)Η ανανεώσιμη ενέργεια που παράγεται ετησίως από εγκαταστάσεις οι οποίες έλαβαν μη επιστρεπτέα χρηματοδοτική στήριξη από τον μηχανισμό χρηματοδότησης θα πρέπει να αποδίδεται στατιστικά στα συμμετέχοντα κράτη μέλη με τρόπο που να αντικατοπτρίζει τις αντίστοιχες χρηματοδοτικές συνεισφορές, καθώς και την κατανομή των στατιστικών οφελών μεταξύ των συνεισφερόντων κρατών μελών και των κρατών μελών υποδοχής που καθορίζονται στη συγκεκριμένη πρόσκληση υποβολής προτάσεων. Η ανανεώσιμη ενέργεια που αποδίδεται στατιστικά θα πρέπει να συμπεριλαμβάνεται στον υπολογισμό του μεριδίου ανανεώσιμων πηγών ενέργειας των συμμετεχόντων κρατών μελών σύμφωνα με το άρθρο 7 της οδηγίας (ΕΕ) 2018/2001. Κατά το χρονικό διάστημα που παρεμβάλλεται από την υπογραφή της συμφωνίας επιχορήγησης ενός έργου έως την έναρξη της παραγωγής ενέργειας από ανανεώσιμες πηγές του εν λόγω έργου, τα συμμετέχοντα κράτη μέλη θα πρέπει να θεωρείται ότι έχουν λάβει πρόσθετα μέτρα, σύμφωνα με το άρθρο 32 παράγραφος 3 του κανονισμού (ΕΕ) 2018/1999, για ποσότητα ενέργειας που υπολογίζεται βάσει της αναμενόμενης δυναμικότητας παραγωγής του εν λόγω έργου, της αντίστοιχης χρηματοδοτικής συνεισφοράς και των ανώτατων τιμών που ισχύουν για την πρόσκληση υποβολής προτάσεων. Έπειτα από αυτό το χρονικό διάστημα, τα κράτη μέλη θα πρέπει να θεωρείται ότι έχουν λάβει πρόσθετα μέτρα, σύμφωνα με το άρθρο 32 παράγραφος 3 του κανονισμού (ΕΕ) 2018/1999, για την πραγματική παραγόμενη ενέργεια. Η ανανεώσιμη ενέργεια που παράγεται από εγκαταστάσεις που χρηματοδοτούνται αποκλειστικά από πηγές εκτός των πληρωμών των κρατών μελών δεν θα πρέπει να προσμετράται στατιστικά στις εθνικές συνεισφορές των κρατών μελών, αλλά στην επιδίωξη της Ένωσης για ποσοστό τουλάχιστον 32 % στην τελική κατανάλωση ενέργειας έως το 2030. 
            
            
               (31)Τόσο τα συνεισφέροντα κράτη μέλη όσο και τα κράτη μέλη υποδοχής έχουν, συνεπώς, ισχυρά κίνητρα να συμμετέχουν στον μηχανισμό και, ως εκ τούτου, θα πρέπει να επωφελούνται από την κατανομή στατιστικών οφελών. Όσον αφορά τα συνεισφέροντα κράτη μέλη, ο μηχανισμός θα πρέπει να τους προσφέρει τη δυνατότητα καταλογισμού ανανεώσιμης ενέργειας για κάθε ευρώ που καταβάλλουν, να επωφελούνται από εξοικονόμηση κόστους και δυνατότητα φθηνής ανανεώσιμης ενέργειας σε διάφορους τομείς σε σύγκριση με την αμιγώς εθνική ανάπτυξη ανανεώσιμων πηγών ενέργειας, όπως επίσης και να επωφελούνται από χαμηλό κόστος συναλλαγής. Επιπλέον, ο μηχανισμός θα πρέπει να διευκολύνει τη συμμόρφωση με τη βασική επιδίωξη αναφοράς του 2020 για τις ανανεώσιμες πηγές ενέργειας. 
            
         
         
            
               (32)Ο μηχανισμός θα πρέπει να επιτρέπει στα κράτη μέλη υποδοχής να απολαμβάνουν ορισμένα πλεονεκτήματα ενδεχομένως χωρίς κόστος, να επωφελούνται από τις τοπικές επενδύσεις και τη δημιουργία θέσεων εργασίας, να επωφελούνται από τη μείωση των αερίων του θερμοκηπίου και τη βελτιωμένη ποιότητα του αέρα, να εκσυγχρονίζουν τα εθνικά τους συστήματα ενέργειας και να μειώνουν την εξάρτηση από τις εισαγωγές. Επιπλέον, τα κράτη μέλη υποδοχής θα πρέπει να λαμβάνουν στατιστικά οφέλη σε σχέση με το κόστος που επιφέρει το πραγματικό έργο, για παράδειγμα το κόστος δικτύου. Προκειμένου να καλυφθεί αυτό το κόστος, δικαιολογείται η λήψη των εν λόγω στατιστικών οφελών από τα κράτη μέλη υποδοχής επίσης σε περίπτωση που η εγκατάσταση χρηματοδοτήθηκε από άλλες πηγές πλην των πληρωμών κρατών μελών.
            
            
               (33)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής Ενεργειακής Ένωσης που συστάθηκε βάσει του άρθρου 44 του κανονισμού (ΕΕ) αριθ. 2018/1999,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Κεφάλαιο I
            
            
               Γενικές διατάξεις
            
            
               Άρθρο 1 
            
            
               Αντικείμενο 
            
            
               Ο παρών κανονισμός καθορίζει τις αναγκαίες διατάξεις για την εφαρμογή και τη λειτουργία του μηχανισμού χρηματοδότησης της Ένωσης για την ενέργεια από ανανεώσιμες πηγές (στο εξής: μηχανισμός).
            
            
               Άρθρο 2
            
            
               Στόχοι 
            
            
               1.Ο μηχανισμός στηρίζει την ανάπτυξη ανανεώσιμης ενέργειας σε ολόκληρη την Ένωση.
            
            
               2.Για τον σκοπό αυτόν, ο μηχανισμός θα πρέπει να καλύπτει τις ακόλουθες δύο λειτουργίες:
            
            
               α)παροχή στήριξης για νέα έργα ανανεώσιμης ενέργειας στην Ένωση με στόχο την κάλυψη της απόκλισης από την ενδεικτική πορεία της Ένωσης σύμφωνα με το άρθρο 33 παράγραφος 1 του κανονισμού (ΕΕ) 2018/1999 (στο εξής: λειτουργία κάλυψης απόκλισης)·
            
            
               β)συνεισφορά στο ευνοϊκό πλαίσιο σύμφωνα με το άρθρο 33 παράγραφος 2 του κανονισμού (ΕΕ) 2018/1999, υποστηρίζοντας έτσι την ανάπτυξη ανανεώσιμης ενέργειας σε ολόκληρη την Ένωση, ανεξάρτητα από την απόκλιση από την ενδεικτική πορεία της Ένωσης (στο εξής: λειτουργία ευνοϊκού πλαισίου).
            
            
               3.Εκτός αν ορίζεται διαφορετικά στον παρόντα κανονισμό, ο μηχανισμός κατανέμει τους πόρους του για τη στήριξη της ανάπτυξης ανανεώσιμης ενέργειας σε ολόκληρη την Ένωση, σύμφωνα με τους κανόνες που ορίζονται στον παρόντα κανονισμό, χωρίς διάκριση μεταξύ των δύο λειτουργιών που αναφέρονται στην παράγραφο 2 του παρόντος άρθρου.
            
            
               Άρθρο 3
            
            
               Ορισμοί 
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί: 
            
            
               (1)«μηχανισμός»: μηχανισμός χρηματοδότησης της Ένωσης για την ενέργεια από ανανεώσιμες πηγές που αναφέρεται στο άρθρο 33 του κανονισμού (ΕΕ) 2018/1999·
            
            
               (2)«λειτουργίες του μηχανισμού»: αμφότερες η λειτουργία κάλυψης της απόκλισης και η λειτουργία του ευνοϊκού πλαισίου του μηχανισμού χρηματοδότησης της Ένωσης για την ενέργεια από ανανεώσιμες πηγές· 
            
         
         
            
               (3)«συνεισφέρον κράτος μέλος»: κράτος μέλος που πραγματοποιεί άμεση πληρωμή στον μηχανισμό σύμφωνα με το άρθρο 33 παράγραφος 1 ή παράγραφος 2 του κανονισμού (ΕΕ) 2018/1999· 
            
            
               (4)«κράτος μέλος υποδοχής»: κράτος μέλος που επιτρέπει την εγκατάσταση χρηματοδοτούμενων από τον μηχανισμό υλικών εγκαταστάσεων στην επικράτειά του για την παραγωγή ενέργειας από ανανεώσιμες πηγές·
            
            
               (5)«συμμετέχοντα κράτη μέλη»: αμφότερα τα συνεισφέροντα κράτη μέλη και τα κράτη μέλη υποδοχής·
            
            
               (6)«φορέας υλοποίησης του έργου»: πρόσωπο ή οντότητα που αναπτύσσει έργο ενέργειας από ανανεώσιμες πηγές·
            
            
               (7)«κονδύλια της Ένωσης»: οποιαδήποτε μορφή χρηματοδοτικής στήριξης της Ένωσης, συμπεριλαμβανομένων ενωσιακών μέσων και κονδυλίων ή προγραμμάτων στήριξης των επενδύσεων που προβλέπουν χρηματοδοτικά μέσα, είτε αποτελούν μέρος του προϋπολογισμού της Ευρωπαϊκής Ένωσης είτε όχι·
            
            
               (8)«εθελοντική χρηματική πληρωμή»: πληρωμή που πραγματοποιείται από τα κράτη μέλη στο πλαίσιο της λειτουργίας κάλυψης της απόκλισης σύμφωνα με το άρθρο 33 παράγραφος 1 του κανονισμού (ΕΕ) 2018/1999·
            
            
               (9)«πρόσθετες πληρωμές »: πληρωμές που πραγματοποιούνται απευθείας από τα κράτη μέλη στο πλαίσιο της λειτουργίας ευνοϊκού πλαισίου σύμφωνα με το άρθρο 33 παράγραφος 2 στοιχείο α) του κανονισμού (ΕΕ) 2018/1999·
            
            
               (10)«πληρωμή»: τόσο η πρόσθετη πληρωμή όσο και εθελοντική χρηματική πληρωμή·
            
            
               (11)«συντονισμός»: συντονισμός μεταξύ του χρηματοδοτικού μηχανισμού και οποιουδήποτε άλλου ενωσιακού ή εθνικού χρηματοδοτικού μέσου σύμφωνα με το άρθρο 24·
            
            
               (12)«συνδυαστική πράξη»: πράξη που στηρίζεται από τον προϋπολογισμό της Ένωσης συνδυάζοντας είτε μη επιστρεπτέες και επιστρεπτέες μορφές στήριξης, είτε επιστρεπτέες μορφές στήριξης από τον προϋπολογισμό της Ένωσης με επιστρεπτέες μορφές στήριξης από ιδρύματα αναπτυξιακής χρηματοδότησης ή άλλα δημόσια χρηματοδοτικά ιδρύματα, καθώς επίσης από χρηματοδοτικά ιδρύματα και επενδυτές του εμπορικού τομέα· 
            
            
               (13)«ανώτατη τιμή»: η μέγιστη τιμή ανά kWh ή kW που μπορεί να χορηγηθεί σε μια συγκεκριμένη πρόσκληση υποβολής προτάσεων και πάνω από την οποία οι αιτήσεις εξαιρούνται από τη διαδικασία ανάθεσης επιχορήγησης·
            
            
               (14)«ενέργεια από ανανεώσιμες πηγές» ή «ανανεώσιμη ενέργεια»: έχει την ίδια έννοια που ορίζεται στο άρθρο 2 παράγραφος 1 της οδηγίας (ΕΕ) 2018/2001·
            
            
               (15)«πρόσθετη μονάδα»: καθορισμένη ποσότητα δυναμικότητας παραγωγής (kW) ή παραγόμενης ενέργειας (kWh) σύμφωνα με το άρθρο 7 της οδηγίας (ΕΕ) 2018/2001 που μπορεί να αποδοθεί στην αποκλειστική εφαρμογή της στήριξης που παρέχεται από τον μηχανισμό·
            
            
               (16)«πληρωμή με την τιμή προσφοράς»: διαδικασία ανάθεσης επιχορήγησης όπου οι αιτούντες λαμβάνουν στήριξη επιχορήγησης που αντιστοιχεί στην τιμή ανά πρόσθετη μονάδα που προσφέρεται στην αίτησή τους·
            
            
               (17)«πληρωμή με την τιμή εκκαθαρίσεως»: διαδικασία ανάθεσης επιχορήγησης όπου οι αιτούντες λαμβάνουν στήριξη επιχορήγησης που αντιστοιχεί στην τιμή ανά πρόσθετη μονάδα που καθορίζεται κατά τη στιγμή της εκκαθάρισης της διαδικασίας ανάθεσης· 
            
            
               (18)«μεταβλητή πριμοδότηση»: λειτουργική στήριξη με τη μορφή πριμοδότησης ανά kWh που υπολογίζεται ως η διαφορά μεταξύ της μέσης τιμής χονδρικής στη ζώνη τιμών όπου βρίσκεται η εγκατάσταση και της τιμής που καθορίζεται από τη διαδικασία ανάθεσης επιχορήγησης·
            
            
               (19)«σταθερή πριμοδότηση»: λειτουργική στήριξη με τη μορφή πριμοδότησης ανά kWh επιπλέον της τιμής της αγοράς, το ποσό της οποίας καθορίζεται από τη διαδικασία ανάθεσης επιχορήγησης·
            
            
               (20)«επενδυτική στήριξη»: πληρωμές από τον μηχανισμό που σχετίζονται με την εγκατάσταση δυναμικότητας για πρόσθετες μονάδες ανά kW· 
            
            
               (21)«λειτουργική στήριξη»: συνεισφορές του μηχανισμού που σχετίζονται με τη συνεχή λειτουργία επιχείρησης και οι οποίες εκταμιεύονται ανά πρόσθετη μονάδα kWh που παράγεται.
            
            
               Άρθρο 4
            
         
         
            
               Πηγές χρηματοδότησης 
            
            
               1.Σύμφωνα με το άρθρο 33 του κανονισμού (ΕΕ) 2018/1999, οι δράσεις βάσει του μηχανισμού μπορούν να χρηματοδοτούνται από πληρωμές από τα κράτη μέλη, κονδύλια της Ένωσης ή συνεισφορές από τον ιδιωτικό τομέα. 
            
            
               2.Ο μηχανισμός μπορεί να λαμβάνει εθελοντικές πληρωμές από τα κράτη μέλη σύμφωνα με το άρθρο 32 παράγραφος 3 στοιχείο δ) του κανονισμού (ΕΕ) 2018/1999 ή πρόσθετες πληρωμές από τα κράτη μέλη σύμφωνα με το άρθρο 33 παράγραφος 2 στοιχείο α) του κανονισμού (ΕΕ) 2018/1999. 
            
            
               3.Ο μηχανισμός μπορεί να λαμβάνει συνεισφορές στον προϋπολογισμό από άλλα προγράμματα της Ένωσης σύμφωνα με τις ισχύουσες βασικές πράξεις. Όπου προβλέπεται από τις ισχύουσες βασικές πράξεις, οι εν λόγω συνεισφορές χρησιμοποιούνται σύμφωνα με τις διατάξεις του παρόντος κανονισμού, ιδίως προκειμένου να συμβάλλουν στο ευνοϊκό πλαίσιο, σύμφωνα με το άρθρο 3 παράγραφος 5 της οδηγίας (ΕΕ) 2018/2001. Η Επιτροπή αποφασίζει για ποιες προσκλήσεις υποβολής προτάσεων χρησιμοποιούνται οι εν λόγω συνεισφορές.
            
            
               4.Ο μηχανισμός μπορεί να λαμβάνει συνεισφορές από τον ιδιωτικό τομέα από οποιαδήποτε ιδιωτική οντότητα, είτε πρόκειται για φυσικό είτε για νομικό πρόσωπο. Προτού καταβάλει τη συνεισφορά της στον μηχανισμό, η ιδιωτική οντότητα μπορεί να δηλώνει προτίμηση για την πρόσκληση υποβολής προτάσεων για την οποία προορίζεται η πληρωμή της ή για συγκεκριμένο τύπο τεχνολογίας ή τελικής χρήσης που επιθυμεί να στηρίξει, χωρίς να στρεβλώνει τον ανταγωνισμό της αγοράς. Δύναται επίσης να ζητήσει να λάβει τις εγγυήσεις προέλευσης οι οποίες μπορούν να εκδοθούν για την παραγωγή ανανεώσιμης ενέργειας. Η Επιτροπή δύναται να λαμβάνει υπόψη τη συγκεκριμένη προτίμηση, η οποία δεν είναι δεσμευτική για την Επιτροπή. Εντός τριών μηνών από την ενημέρωση για τα τελικά στοιχεία της πρόσκλησης υποβολής προτάσεων, η ιδιωτική οντότητα καταβάλλει τη συνεισφορά της στον μηχανισμό.
            
            
               Άρθρο 5
            
            
               Εκτέλεση και μορφές χρηματοδότησης
            
            
               1.Ο μηχανισμός εκτελείται υπό καθεστώς άμεσης διαχείρισης, σύμφωνα με τον δημοσιονομικό κανονισμό, ή έμμεσης διαχείρισης με φορείς που αναφέρονται στο άρθρο 62 παράγραφος 1 στοιχείο γ) του δημοσιονομικού κανονισμού.
            
            
               2.Σύμφωνα με το άρθρο 33 του κανονισμού (ΕΕ) 2018/1999, ο μηχανισμός πληροί τους στόχους που καθορίζονται στο άρθρο 2 παρέχοντας χρηματοδότηση με οποιαδήποτε από τις μορφές που προβλέπονται στον κανονισμό (ΕΕ, Ευρατόμ) 2018/1046, συμπεριλαμβανομένων των επιχορηγήσεων. Μπορεί επίσης να παρέχει χρηματοδότηση υπό μορφή χρηματοδοτικών μέσων στο πλαίσιο συνδυαστικών πράξεων.
            
            
               3.Ο μηχανισμός μπορεί επίσης να εκπληρώνει τους στόχους του που καθορίζονται στο άρθρο 2, με την κατανομή της χρηματοδοτικής στήριξης σε συντονισμό με άλλα μέσα και προγράμματα της Ένωσης, όπως προβλέπεται στο κεφάλαιο III. 
            
            
               Άρθρο 6 
            
            
               Συμβολή του μηχανισμού στο ευνοϊκό πλαίσιο
            
            
               1.Ο μηχανισμός συμβάλλει στο ευνοϊκό πλαίσιο σύμφωνα με το άρθρο 33 παράγραφος 2 του κανονισμού (ΕΕ) 2018/1999, μεταξύ άλλων, με σκοπό τη μείωση του κόστους κεφαλαίου των έργων ανανεώσιμης ενέργειας και την ενίσχυση της περιφερειακής συνεργασίας μεταξύ κρατών μελών και ανάμεσα σε κράτη μέλη και τρίτες χώρες. Για τον σκοπό αυτόν: 
            
            
               α) η Επιτροπή μπορεί να διαθέτει κονδύλια της Ένωσης που λαμβάνονται σύμφωνα με το άρθρο 4 παράγραφος 3·
            
            
               β) η στήριξη που χορηγείται από τον μηχανισμό μπορεί να συντονίζεται με χρηματοδότηση από άλλα εθνικά ή ενωσιακά προγράμματα και/ή μέσα σύμφωνα με τις διατάξεις του παρόντος κανονισμού. 
            
            
               2.Όταν ο μηχανισμός παρέχει στήριξη στο πλαίσιο της συμβολής στο ευνοϊκό πλαίσιο, εφαρμόζονται αναλόγως οι αρχές της διαδικασίας ανάθεσης επιχορήγησης βάσει του άρθρου 15 παράγραφος 4 και οποιωνδήποτε άλλων σχετικών διατάξεων του παρόντος κανονισμού. 
            
            
               Κεφάλαιο II
            
            
               Μη επιστρεπτέα στήριξη με τη μορφή επιχορηγήσεων 
            
            
               Τμήμα I
            
            
               Εκδήλωση ενδιαφέροντος από τα κράτη μέλη και διαδικασία ανάθεσης επιχορήγησης
            
         
         
            
               Άρθρο 7
            
            
               Εκδήλωση ενδιαφέροντος από τα κράτη μέλη
            
            
               1.Κάθε χρόνο, η Επιτροπή καλεί τα κράτη μέλη να δηλώσουν το ενδιαφέρον τους να συμμετέχουν ως συνεισφέροντα κράτη μέλη και/ή κράτη μέλη υποδοχής σε διαδικασίες ανάθεσης επιχορήγησης που διοργανώνονται από τον μηχανισμό και κοινοποιεί στα κράτη μέλη ενδεικτικό χρονοδιάγραμμα που καλύπτει τα διαδικαστικά βήματα από την εκδήλωση ενδιαφέροντος έως τις προσκλήσεις υποβολής προτάσεων, καθώς και μια ένδειξη για το πότε προτίθεται η Επιτροπή να διοργανώσει την επόμενη πρόσκληση εκδήλωσης ενδιαφέροντος. 
            
            
               2.Τα κράτη μέλη που ενδιαφέρονται να συμμετέχουν ως κράτος μέλος υποδοχής και, κατά περίπτωση, τρίτες χώρες σύμφωνα με τις απαιτήσεις του άρθρου 11 της οδηγίας 2018/2001, υποβάλλουν στην Επιτροπή τουλάχιστον τις ακόλουθες πληροφορίες: 
            
            
               α)μέγιστη συνολική δυναμικότητα ή ανανεώσιμη ενέργεια που παράγεται στην επικράτεια του κράτους μέλους υποδοχής και διατίθεται σε έργα που στηρίζονται από τον μηχανισμό, συμπεριλαμβανομένων στοιχείων ανά τεχνολογία και έτος, κατά περίπτωση·
            
            
               β)προτιμώμενες τεχνολογίες ή τομείς τελικής χρήσης·
            
            
               γ)μέγιστη συνολική δυναμικότητα ή ανανεώσιμη ενέργεια που παράγεται από έργα, ανά τεχνολογία, κατά περίπτωση·
            
            
               δ)τυχόν περιορισμούς εγκατάστασης ή γεωγραφικής περιοχής, κατά περίπτωση·
            
            
               ε)το ζητούμενο ελάχιστο μερίδιο στατιστικών οφελών ου θα διανεμηθούν στα κράτη μέλη υποδοχής σύμφωνα με το άρθρο 27, ανά τεχνολογία, κατά περίπτωση, συμπεριλαμβανομένης εκτίμησης του κόστους ενσωμάτωσης στο σύστημα· 
            
            
               στ)ένδειξη ανά τεχνολογία του εθνικού ρυθμιστικού καθεστώτος που εφαρμόζεται στους φορείς υλοποίησης των έργων όσον αφορά την κατανομή του κόστους δικτύου· 
            
            
               ζ)τυχόν άλλες προτιμήσεις ή περιορισμούς, όπως, για παράδειγμα, περιβαλλοντικά κριτήρια, που τεκμηριώνονται με εξήγηση. 
            
            
               3.Τα κράτη μέλη που ενδιαφέρονται να συμμετέχουν ως συνεισφέροντα κράτη μέλη παρέχουν στην Επιτροπή τουλάχιστον τις ακόλουθες πληροφορίες: 
            
            
               α)ποσότητες παραγόμενης ανανεώσιμης ενέργειας, εκφραζόμενες σε kWh, τις οποίες προτίθενται να στηρίξουν μέσω του μηχανισμού και από τις οποίες προτίθενται να επωφεληθούν από άποψη στατιστικής κατανομής·
            
            
               β)ενδεικτικό μέγιστο προϋπολογισμό ανά kWh/kW που προτίθενται να εκταμιεύσουν για το στατιστικό τους όφελος·
            
            
               γ)μέγιστη προβλεπόμενη χρηματοδοτική συνεισφορά σε EUR στον μηχανισμό χρηματοδότησης ανά διαδικασία ανάθεσης επιχορήγησης·
            
            
               δ)προτίμηση για τεχνολογικά ουδέτερους διαγωνισμούς, διαγωνισμούς πολλαπλών τεχνολογιών, διαγωνισμούς για συγκεκριμένη τεχνολογία, διαγωνισμούς για συγκεκριμένο έργο ή διαγωνισμούς για συγκεκριμένη τελική χρήση, σύμφωνα με τα κριτήρια που ορίζονται στο άρθρο 4 παράγραφος 5 της οδηγίας (ΕΕ) 2018/2001· 
            
            
               ε)το ζητούμενο ελάχιστο μερίδιο στατιστικών οφελών προς διανομή σε αυτά σύμφωνα με το άρθρο 27, ανά τεχνολογία, κατά περίπτωση·
            
            
               στ)άλλες προτιμήσεις σε σχέση με τη χρηματοδοτική συνεισφορά τους, όπως, για παράδειγμα, περιβαλλοντικά κριτήρια.
            
            
               4.Με την επιφύλαξη του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου
                  4
               , η Επιτροπή δεν δημοσιοποιεί καμία από τις πληροφορίες που παρέχονται από ένα κράτος μέλος στο πλαίσιο της εκδήλωσης ενδιαφέροντος, εκτός εάν υπάρχει ρητή έγκριση από το ενδιαφερόμενο κράτος μέλος.
            
            
               5.Η Επιτροπή λαμβάνει υπόψη τις πληροφορίες που παρέχονται από τα κράτη μέλη υποδοχής και τα συνεισφέροντα κράτη μέλη βάσει του παρόντος άρθρου, με σκοπό τον σχεδιασμό των προσκλήσεων υποβολής προτάσεων, ιδίως όσον αφορά τα εξής:
            
         
         
            
               α)τους στόχους της πρόσκλησης υποβολής προτάσεων·
            
            
               β)τη μορφή των επιχορηγήσεων (επενδυτική ή λειτουργική στήριξη)·
            
            
               γ)την παραγόμενη ανανεώσιμη ενέργεια κατά τη διάρκεια της περιόδου στήριξης ή τη δυναμικότητα (kWh ή kW) στην οποία θα βασιστεί η επιχορήγηση·
            
            
               δ)τις επιλέξιμες τεχνολογίες· 
            
            
               ε)την ανώτατη τιμή·
            
            
               στ)τους περιορισμούς εγκατάστασης ή γεωγραφικής περιοχής, τους ρυθμιστικούς περιορισμούς και τα περιβαλλοντικά κριτήρια·
            
            
               ζ)την περίοδο υλοποίησης των έργων·
            
            
               η)την κατανομή των στατιστικών οφελών μεταξύ των συνεισφερόντων κρατών μελών και κρατών μελών υποδοχής·
            
            
               θ)τα κριτήρια χορήγησης της χρηματοδοτικής στήριξης. 
            
            
               6.Η Επιτροπή υπολογίζει την ανώτατη τιμή που αναφέρεται στην παράγραφο 5 του παρόντος άρθρου με βάση, μεταξύ άλλων, τις πληροφορίες που παρείχαν τα κράτη μέλη κατά τη διάρκεια της εκδήλωσης ενδιαφέροντος, σχετικά συγκριτικά μεγέθη όπως αποτελέσματα προηγούμενων προσκλήσεων, μελέτες κόστους, καθώς και αποτελέσματα μοντελοποιήσεων όπου απαιτείται. Ο υπολογισμός θα λαμβάνει υπόψη το σταθμισμένο κόστος ενέργειας της τεχνολογίας ανανεώσιμων πηγών ενέργειας, το οποίο προσαρμόζεται σε τακτική βάση. 
            
            
               7.Η Επιτροπή ανακοινώνει στα κράτη μέλη την πρόθεσή της να προκηρύξει πρόσκληση υποβολής προτάσεων και τα προβλεπόμενα στοιχεία που αναφέρονται στις δύο προηγούμενες παραγράφους πριν από την προκήρυξη της πρόσκλησης. 
            
            
               8.Τα κράτη μέλη μπορούν να διατυπώσουν την άποψή τους για τις πληροφορίες που κοινοποιεί η Επιτροπή σύμφωνα με την προηγούμενη παράγραφο. Μετά την εξέταση αυτών των παρατηρήσεων σε σχέση με τους στόχους του μηχανισμού, η Επιτροπή ανακοινώνει στα κράτη μέλη τα τελικά στοιχεία που αναφέρονται στις παραγράφους 5 και 6. 
            
            
               Άρθρο 8
            
            
               Δεσμευτικές υποχρεώσεις των κρατών μελών υποδοχής 
            
            
               1.Τα κράτη μέλη υποδοχής επιβεβαιώνουν στην Επιτροπή την αμετάκλητη και άνευ όρων υποχρέωσή τους να συμμετέχουν στον μηχανισμό, ώστε να επιτρέπεται σε εγκαταστάσεις που βρίσκονται στην επικράτειά τους να λαμβάνουν στήριξη βάσει του μηχανισμού, σύμφωνα με το εθνικό ρυθμιστικό καθεστώς, εντός τριών μηνών από τη λήψη των πληροφοριών που αναφέρονται στο άρθρο 7 παράγραφος 8. Η υποχρέωση αυτή είναι δεσμευτική.
            
            
               2.Όσον αφορά τις απαιτήσεις που θα πρέπει να πληρούνται από έργα στην επικράτειά τους προκειμένου να λάβουν στήριξη βάσει του μηχανισμού, τα κράτη μέλη υποδοχής παρέχουν τις ακόλουθες πληροφορίες:
            
            
               α)μέγιστη δυναμικότητα στην επικράτεια του κράτους μέλους υποδοχής η οποία διατίθεται σε έργα που στηρίζονται από τον μηχανισμό, συμπεριλαμβανομένων στοιχείων ανά τεχνολογία και έτος, κατά περίπτωση·
            
            
               β)μέγιστη ανανεώσιμη ενέργεια που παράγεται από τα έργα και περιορισμούς εγκατάστασης, όπου απαιτείται·
            
            
               γ)το εθνικό καθεστώς που εφαρμόζεται στους φορείς υλοποίησης των έργων όσον αφορά το στηριζόμενο κόστος δικτύου·
            
            
               δ)άλλα σχετικά στοιχεία. 
            
         
         
            
               3.Η Επιτροπή λαμβάνει υπόψη τις πληροφορίες που περιέρχονται σε γνώση της σύμφωνα με την παράγραφο 2 του παρόντος άρθρου κατά τον σχεδιασμό της διαδικασίας ανάθεσης επιχορήγησης.
            
            
               4.Το κράτος μέλος υποδοχής που επιβεβαιώνει την υποχρέωσή του παρέχει στην Επιτροπή την αναγκαία διοικητική βοήθεια για την εφαρμογή του μηχανισμού, ιδίως για σκοπούς αναφοράς της ποσότητας ενέργειας από ανανεώσιμες πηγές που παράγεται από έργα τα οποία λαμβάνουν μη επιστρεπτέα στήριξη από τον μηχανισμό και βρίσκονται στο κράτος μέλος υποδοχής.
            
            
               5.Οι διατάξεις του παρόντος άρθρου εφαρμόζονται αναλόγως σε τρίτες χώρες που συμμετέχουν στον μηχανισμό και φιλοξενούν έργα.
            
            
               Άρθρο 9
            
            
               Κοινοποίηση ανώτατων τιμών από την Επιτροπή
            
            
               Με βάση τις δεσμευτικές υποχρεώσεις των κρατών μελών υποδοχής και χρησιμοποιώντας την προσέγγιση που αναφέρεται στο άρθρο 7 παράγραφος 6, η Επιτροπή καθορίζει και κοινοποιεί στα συμμετέχοντα κράτη μέλη την ανώτατη τιμή και τον μέγιστο διαθέσιμο προϋπολογισμό σε EUR για κάθε πρόσκληση υποβολής προτάσεων, καθώς και ένδειξη σχετικά με τις επιλογές του κράτους μέλους σε περίπτωση που το αποτέλεσμα της πρόσκλησης υποβολής προτάσεων είναι χαμηλότερο από την ανώτατη τιμή.
            
            
               Άρθρο 10
            
            
               Δεσμευτικές υποχρεώσεις των συνεισφερόντων κρατών μελών 
            
            
               Τα συνεισφέροντα κράτη μέλη επιβεβαιώνουν στην Επιτροπή την αμετάκλητη και ανεπιφύλακτη υποχρέωσή τους να καταβάλλουν πληρωμές στον μηχανισμό σε σχέση με μία ή περισσότερες προσκλήσεις υποβολής προτάσεων εντός τριών μηνών από την παραλαβή της κοινοποίησης των ανώτατων τιμών που αναφέρονται στο άρθρο 9. Η υποχρέωση του συνεισφέροντος κράτους μέλους είναι δεσμευτική και καλύπτει τουλάχιστον τα ακόλουθα στοιχεία σε σχέση με τις συνεισφορές στον μηχανισμό:
            
            
               α)τον όγκο της χρηματοδοτικής συνεισφοράς από το κράτος μέλος (EUR) ανά διαδικασία ανάθεσης επιχορήγησης ή την παραγωγή ανανεώσιμης ενέργειας την το κράτος μέλος θα στηρίξει και από την οποία θα ωφεληθεί ως προς τη στατιστική κατανομή, που εκφράζεται σε kW ή kWh, σύμφωνα με την τελική ανώτατη τιμή, σε συνδυασμό με τον μέγιστο διαθέσιμο προϋπολογισμό σε EUR·
            
            
               β)το χρονοδιάγραμμα των πληρωμών·
            
            
               γ)ένδειξη του κατά πόσον η πληρωμή καταβάλλεται σύμφωνα με την παράγραφο 1 ή 2 του άρθρου 33 του κανονισμού (ΕΕ) 2018/1999·
            
            
               δ)την κατανομή των στατιστικών οφελών μεταξύ των συνεισφερόντων κρατών μελών και των κρατών μελών υποδοχής.
            
            
               Άρθρο 11
            
            
               Πρόσκληση υποβολής προτάσεων 
            
            
               1.Βάσει των δεσμευτικών υποχρεώσεων των κρατών μελών υποδοχής και, κατά περίπτωση, τρίτων χωρών και των δεσμευτικών υποχρεώσεων των συνεισφερόντων κρατών μελών, η Επιτροπή προκηρύσσει την πρόσκληση ή τις προσκλήσεις υποβολής προτάσεων εγκαίρως. Η Επιτροπή μπορεί να προκηρύσσει περισσότερες από μια προσκλήσεις ταυτόχρονα ή να διεξάγει περισσότερες από μια διαδικασίες ανάθεσης επιχορηγήσεων με την ίδια πρόσκληση υποβολής προτάσεων. Η Επιτροπή μπορεί επίσης να αποφασίσει να μην προκηρύξει πρόσκληση υποβολής προτάσεων, όταν το δηλωθέν ενδιαφέρον των συνεισφερόντων κρατών μελών και/ή των κρατών μελών υποδοχής οδηγεί σε όγκους που είναι πολύ χαμηλοί για να υλοποιηθεί επιτυχώς η πρόσκληση ή όταν το σχετικό κόστος συναλλαγής αναμένεται υπερβολικό, γεγονός που εκτιμάται για κάθε μεμονωμένη πρόσκληση υποβολής προτάσεων.
            
            
               2.Η πρόσκληση υποβολής προτάσεων δημοσιεύεται μετά τη μεταφορά των πληρωμών από τα κράτη μέλη στον προϋπολογισμό της Ένωσης. 
            
            
               Άρθρο 12
            
            
               Διαδικασία αξιολόγησης
            
            
               1.Μετά την επαλήθευση των κριτηρίων επιλεξιμότητας, η Επιτροπή αξιολογεί τις υποβληθείσες προτάσεις σύμφωνα με τη διαδικασία που ορίζεται στο άρθρο 200 του κανονισμού (ΕΕ, Ευρατόμ) 2018/1046. 
            
         
         
            
               2.Οι επιχορηγήσεις απονέμονται πρώτα στην αίτηση που προσφέρει τη χαμηλότερη τιμή και, στη συνέχεια, κατά σειρά από τη χαμηλότερη προς την υψηλότερη τιμή, εκτός εάν εφαρμόζονται άλλα κριτήρια ανάθεσης σύμφωνα με το άρθρο 21. 
            
            
               Άρθρο 13
            
            
               Ανεπιτυχής διαδικασία ανάθεσης επιχορήγησης 
            
            
               Όταν, μετά από πληρωμή από συνεισφέρον κράτος μέλος στον μηχανισμό, η διαδικασία επιχορήγησης δεν ολοκληρώνεται, μεταξύ άλλων, λόγω του ότι δεν ανταποκρίθηκε στην πρόσκληση υποβολής προτάσεων κανένας κατάλληλος αιτών, η Επιτροπή προσφέρει στο συνεισφέρον κράτος μέλος τη δυνατότητα είτε να ανακτήσει το ποσό που συνεισέφερε είτε να διατηρήσει τη συνεισφορά στον μηχανισμό προς χρήση σε νέα πρόσκληση υποβολής προτάσεων, για την οποία το κράτος μέλος θα πρέπει να επιβεβαιώσει τη δέσμευσή του σύμφωνα με το άρθρο 10.
            
            
               Άρθρο 14
            
            
               Μη υλοποίηση του έργου από τον φορέα υλοποίησης του έργου
            
            
               1.Σε περίπτωση που ο φορέας υλοποίησης του έργου δεν παραδώσει το έργο σύμφωνα με την πρόσκληση υποβολής προτάσεων και τη σχετική συμφωνία επιχορήγησης, εφαρμόζονται οι σχετικές διατάξεις που διέπουν την αναστολή, την ακύρωση και τη μείωση δυνάμει του κανονισμού (ΕΕ, Ευρατόμ) 2018/1046. 
            
            
               2.Στις περιπτώσεις που, σύμφωνα με την παράγραφο 1, το έργο δεν παρέχει την αναμενόμενη δυναμικότητα παραγωγής ενέργειας ή ποσότητα παραγόμενης ανανεώσιμης ενέργειας, τα στατιστικά οφέλη αποδίδονται στα κράτη μέλη βάσει της πραγματικής παρεχόμενης δυναμικότητας ή παραγόμενης ανανεώσιμης ενέργειας. Στην περίπτωση αυτή, τα συμμετέχοντα κράτη μέλη θεωρείται ότι έχουν λάβει πρόσθετα μέτρα σύμφωνα με το άρθρο 32 παράγραφος 3 του κανονισμού (ΕΕ) 2018/1999 για ποσότητα ενέργειας που υπολογίζεται από την Επιτροπή βάσει της αναμενόμενης δυναμικότητας παραγωγής ενέργειας, της χρηματοδοτικής συνεισφοράς που καταβάλλει το εν λόγω κράτος μέλος και των εφαρμοστέων ανώτατων τιμών για την προκήρυξη στην οποία δεσμεύτηκε να συμμετάσχει το εν λόγω κράτος μέλος, για την περίοδο κατά την οποία το έργο θα απέφερε στατιστικά οφέλη σύμφωνα με το άρθρο 27 παράγραφος 2 πρώτο εδάφιο. 
            
            
               Τμήμα ΙΙ
            
            
               Σχεδιασμός της διαδικασίας ανάθεσης επιχορήγησης
            
            
               Άρθρο 15
            
            
               Αρχές της διαδικασίας ανάθεσης επιχορήγησης
            
            
               1.Οι επιχορηγήσεις παρέχονται μέσω προσκλήσεων υποβολής προτάσεων και μεταγενέστερης διαδικασίας ανάθεσης επιχορήγησης. 
            
            
               2.Όταν ένα κράτος μέλος συνεισφέρει στον μηχανισμό καταβάλλοντας εθελοντική χρηματική πληρωμή σύμφωνα με το άρθρο 32 παράγραφος 3 του κανονισμού (ΕΕ) 2018/1999, η εν λόγω συνεισφορά μπορεί να χορηγείται μόνο σε έργα που επιλέγονται στο πλαίσιο διαδικασίας ανάθεσης στην οποία μοναδικό κριτήριο ανάθεσης είναι η χαμηλότερη τιμή.
            
            
               3.Όταν ένα κράτος μέλος συνεισφέρει στον μηχανισμό καταβάλλοντας πρόσθετη πληρωμή σύμφωνα με το άρθρο 33 παράγραφος 2 του κανονισμού (ΕΕ) 2018/1999, η εν λόγω συνεισφορά μπορεί να χορηγείται σε κοινά έργα, κοινά έργα με τρίτες χώρες, κοινά καθεστώτα στήριξης, μικρής κλίμακας ή καινοτόμα τεχνολογικά έργα, έργα σε εξόχως απόκεντρες περιφέρειες και απομονωμένα ή μικρά νησιά, αναπτυξιακά έργα για την ενσωμάτωση ανανεώσιμων πηγών ενέργειας στο ενεργειακό σύστημα ή άλλα έργα που συμβάλλουν στο ευνοϊκό πλαίσιο σύμφωνα με το άρθρο 3 παράγραφος 5 της οδηγίας 2018/2001.
            
            
               4.Ο σχεδιασμός της διαδικασίας ανάθεσης θα πρέπει να τηρεί τις ακόλουθες αρχές:
            
            
               α)εξασφάλιση ανταγωνιστικής διαδικασίας μεταξύ των αιτήσεων επιχορήγησης για την επίτευξη οικονομικά αποδοτικής ανάπτυξης ανανεώσιμης ενέργειας· 
            
            
               β)περιορισμός του οικονομικού κινδύνου για τους αιτούντες στις διάφορες διαδικασίες ανάθεσης επιχορήγησης·  
            
            
               γ)περιορισμός του κόστους συναλλαγής για τους αιτούντες και τα συνεισφέροντα κράτη μέλη.
            
            
               Άρθρο 16
            
         
         
            
               Πεδίο εφαρμογής της διαδικασίας ανάθεσης επιχορήγησης
            
            
               1.Η κατανομή της στήριξης με τη μορφή επιχορηγήσεων πραγματοποιείται μέσω διαδικασιών ανάθεσης επιχορήγησης που ενδέχεται να έχουν διαφορετικό πεδίο εφαρμογής, σύμφωνα με τα κριτήρια που ορίζονται στο άρθρο 4 παράγραφος 5 της οδηγίας (ΕΕ) 2018/2001, ως εξής:
            
            
               α)αξιολόγηση της σκοπιμότητας τεχνολογικά ουδέτερων διαδικασιών ανάθεσης επιχορήγησης, στις οποίες είναι επιλέξιμες όλες οι τεχνολογίες σύμφωνα με την οδηγία (ΕΕ) 2018/2001· 
            
            
               β)εναλλακτικά, εξέταση της δυνατότητας χρήσης διαδικασιών ανάθεσης επιχορήγησης πολλαπλών τεχνολογιών, στις οποίες μόνο συγκεκριμένες τεχνολογίες σύμφωνα με την οδηγία (ΕΕ) 2018/2001 είναι επιλέξιμες να ανταγωνιστούν μεταξύ τους·
            
            
               γ)διαδικασίες ανάθεσης επιχορήγησης για συγκεκριμένη τεχνολογία, στις οποίες είναι επιλέξιμη μία συγκεκριμένη τεχνολογία που ορίζεται στην οδηγία (ΕΕ) 2018/2001·  
            
            
               δ)διαδικασίες ανάθεσης επιχορήγησης για συγκεκριμένο έργο, στις οποίες οι φορείς υλοποίησης του έργου ανταγωνίζονται για την ανάπτυξη ενός προκαθορισμένου έργου, το οποίο μπορεί να περιλαμβάνει περιορισμούς σε συγκεκριμένη τεχνολογία και/ή σε συγκεκριμένη εγκατάσταση προκαθορισμένη από το κράτος μέλος υποδοχής· 
            
            
               ε)διαδικασίες ανάθεσης επιχορήγησης για συγκεκριμένη τελική χρήση, στις οποίες είναι επιλέξιμα μόνο έργα που στοχεύουν σε συγκεκριμένη τελική χρήση, όπως η θέρμανση και η ψύξη ή οι μεταφορές.
            
            
               2.Η Επιτροπή αποφασίζει για το πεδίο εφαρμογής της διαδικασίας ανάθεσης επιχορήγησης, λαμβάνοντας υπόψη τις προτιμήσεις που εκφράζουν τα συνεισφέροντα κράτη μέλη και τα κράτη μέλη υποδοχής, την ανάπτυξη της αγοράς ανανεώσιμης ενέργειας στην Ένωση και άλλες σχετικές περιστάσεις.
            
            
               3.Οι διαδικασίες ανάθεσης επιχορήγησης που αναφέρονται στην παράγραφο 1 του παρόντος άρθρου επιτρέπεται να είναι ανοικτές σε έργα ανανεώσιμης ενέργειας στους τομείς της ηλεκτρικής ενέργειας, της θέρμανσης και της ψύξης και των μεταφορών, προκειμένου να διερευνάται η οικονομική αποδοτικότητα και να προωθούνται η σύγκλιση και η συνεργασία. 
            
            
               Άρθρο 17
            
            
               Μορφή και κατανομή επιχορηγήσεων
            
            
               1.Ο μηχανισμός κατανέμει επιχορηγήσεις για:
            
            
               α)επενδυτική στήριξη που χορηγείται για την αύξηση της δυναμικότητας παραγωγής ανανεώσιμης ενέργειας· 
            
            
               β)λειτουργική στήριξη που χορηγείται για την παροχή κινήτρων για τη λειτουργία εγκαταστάσεων παραγωγής ανανεώσιμης ενέργειας παρέχοντας πριμοδότηση, τόσο σταθερή, όσο και μεταβλητή, επιπροσθέτως των εσόδων από την αγορά. 
            
            
               2.Η Επιτροπή αποφασίζει για τη μορφή της στήριξης για τα έργα στα οποία χορηγείται, λαμβάνοντας υπόψη τις προτιμήσεις που εκφράζουν τα συνεισφέροντα κράτη μέλη και τα κράτη μέλη υποδοχής, την ανάπτυξη της αγοράς ανανεώσιμης ενέργειας στην Ένωση και άλλες σχετικές περιστάσεις.
            
            
               Άρθρο 18
            
            
               Επενδυτική στήριξη
            
            
               Όταν ο μηχανισμός παρέχει επενδυτική στήριξη, η μορφή στήριξης, η εκταμίευση και άλλοι ειδικοί κανόνες θα καθορίζονται στη σχετική πρόσκληση ή προσκλήσεις υποβολής προτάσεων. 
            
            
               Άρθρο 19
            
            
               Λειτουργική στήριξη
            
         
         
            
               Όταν ο μηχανισμός παρέχει λειτουργική στήριξη, αυτή μπορεί να λάβει τη μορφή σταθερής ή μεταβλητής πριμοδότησης. Η εκταμίευση και άλλοι ειδικοί κανόνες θα καθορίζονται στη σχετική πρόσκληση ή προσκλήσεις υποβολής προτάσεων.
            
            
               Άρθρο 20
            
            
               Κριτήρια επιλεξιμότητας και επιλογής
            
            
               Τα κριτήρια επιλεξιμότητας και τα κριτήρια επιλογής καθορίζονται στην πρόσκληση υποβολής προτάσεων, λαμβανομένων δεόντως υπόψη των στόχων της δράσης και σύμφωνα με τα άρθρα 197 και 198 του κανονισμού (ΕΕ, Ευρατόμ) 2018/1046. 
            
            
               Άρθρο 21
            
            
               Κριτήρια ανάθεσης
            
            
               1.Τα κριτήρια ανάθεσης των προτάσεων καθορίζονται στην πρόσκληση υποβολής προτάσεων και συμμορφώνονται με το άρθρο 15 παράγραφος 2 όσον αφορά τη λειτουργία κάλυψης της απόκλισης και με το άρθρο 3 παράγραφος 5 της οδηγίας (ΕΕ) 2018/2001, όσον αφορά τη λειτουργία του ευνοϊκού πλαισίου. 
            
            
               2.Όσον αφορά τη λειτουργία του ευνοϊκού πλαισίου, στα κριτήρια ανάθεσης για τις προτάσεις συνυπολογίζονται, στον βαθμό του εφικτού, οι προτιμήσεις που έχουν εκφράσει τα κράτη μέλη, ιδίως όσον αφορά τα περιβαλλοντικά κριτήρια.
            
            
               3.Για έργα επίδειξης που αντιπροσωπεύουν μια σημαντική καινοτομία, η πρόσκληση υποβολής προτάσεων μπορεί να καθορίζει συγκεκριμένα κριτήρια ανάθεσης, ιδίως όσον αφορά τις αιτήσεις σε διαδικασία ανάθεσης για συγκεκριμένη τεχνολογία ή διαδικασία ανάθεσης για συγκεκριμένο έργο.
            
            
               Άρθρο 22
            
            
               Αγαθό και όγκος που χορηγείται
            
            
               1.Το αγαθό και ο όγκος που χορηγείται κατά τη διαδικασία ανάθεσης επιχορήγησης μπορεί να ορίζεται με όρους εγκατεστημένης δυναμικότητας σε kW ή παραγωγής ενέργειας σε kWh. Εναλλακτικά, ο όγκος μπορεί να ορίζεται με όρους προϋπολογισμού, σε EUR, και η δυναμικότητα παραγωγής ή η παραγόμενη ενέργεια μπορεί να χορηγείται έως ότου εξαντληθεί ο προϋπολογισμός. 
            
            
               2.Όταν η διαδικασία ανάθεσης επιχορήγησης ορίζεται με όρους δυναμικότητας ή παραγόμενης ανανεώσιμης ενέργειας, καθορίζεται ο επιδιωκόμενος όγκος και η στήριξη χορηγείται σε έργα με τον υψηλότερο βαθμό βάσει των αντίστοιχων κριτηρίων ανάθεσης έως ότου επιτευχθεί ο επιδιωκόμενος όγκος. 
            
            
               3.Όταν η διαδικασία ανάθεσης επιχορήγησης ορίζεται με όρους προϋπολογισμού, καθορίζεται το ανώτατο ποσό προϋπολογισμού που χορηγείται σε έργα με τον υψηλότερο βαθμό βάσει των αντίστοιχων κριτηρίων ανάθεσης έως ότου εξαντληθεί ο εν λόγω προϋπολογισμός. 
            
            
               4.Οι όγκοι της ανταγωνιστικής διαδικασίας ανάθεσης επιχορήγησης καθορίζονται πριν από τη διαδικασία και δεν προσαρμόζονται κατά την εφαρμογή της διαδικασίας. 
            
            
               Άρθρο 23
            
            
               Περίοδοι υλοποίησης
            
            
               1.Οι περίοδοι υλοποίησης είναι ειδικές ανά τεχνολογία και αντικατοπτρίζουν ρεαλιστικές περιόδους παράδοσης του έργου για κάθε τεχνολογία, ενώ ταυτόχρονα στοχεύουν σε σημαντικό επίπεδο απαιτούμενης εκ των προτέρων ανάπτυξης από τους υποψηφίους. 
            
            
               2.Κατά παρέκκλιση από την παράγραφο 1, σε τεχνολογικά ουδέτερες διαδικασίες ανάθεσης ή διαδικασίες ανάθεσης πολλαπλών τεχνολογιών, οι περίοδοι υλοποίησης μπορεί να είναι ομοιόμορφες για όλες τες τεχνολογίες, ώστε να επιλέγονται έργα και τεχνολογίες με τους συντομότερους χρόνους παράδοσης χωρίς να γίνονται διακρίσεις σε βάρος ορισμένων τεχνολογιών που απαιτούν μεγαλύτερες περιόδους υλοποίησης.
            
            
               3.Οι περίοδοι υλοποίησης είναι ομοιόμορφες για όλα τα κράτη μέλη, εκτός εάν η Επιτροπή καταλήξει στο συμπέρασμα, βάσει αιτιολογημένων εξαιρέσεων, όπως για τον μετριασμό συστηματικών μειονεκτημάτων για έργα που βρίσκονται σε συγκεκριμένη χώρα, ότι είναι σκόπιμες ειδικές ανά χώρα περίοδοι υλοποίησης. 
            
         
         
            
               ΚΕΦΑΛΑΙΟ III 
            
            
               Συντονισμός στήριξης 
            
            
               Άρθρο 24
            
            
               Συνδυασμένη χρηματοδότηση και συντονισμός της στήριξης μεταξύ του μηχανισμού χρηματοδότησης και άλλων ενωσιακών ή εθνικών μέσων
            
            
               1.Τα έργα μπορούν να χρηματοδοτούνται μέσω συνδυασμένης χρηματοδότησης από τον μηχανισμό και από άλλα ενωσιακά ή εθνικά, δημόσια ή ιδιωτικά προγράμματα και/ή μέσα, υπό την προϋπόθεση οι εν λόγω εθνικοί δημόσιοι μηχανισμοί συμμορφώνονται με τη νομοθεσία περί κρατικών ενισχύσεων και οι ίδιες δαπάνες δεν χρηματοδοτούνται δύο φορές από τον προϋπολογισμό της Ένωσης. 
            
            
               2.Για τους σκοπούς της παραγράφου 1: 
            
            
               α)ο μηχανισμός μπορεί να συντονίζει τα προγράμματα εργασίας του και τη διαδικασία ανάθεσης, συμπεριλαμβανομένων του χρονοδιαγράμματος και της διαδικασίας υποβολής αιτήσεων και παρακολούθησης, με τα προγράμματα εργασίας για άλλα ενωσιακά ή εθνικά κονδύλια·
            
            
               β)ο συνδυασμός στήριξης από τον μηχανισμό και από άλλα ενωσιακά μέσα ή προγράμματα δεν υπερβαίνει το συνολικό κόστος του έργου· 
            
            
               γ)ένα έργο δεν συνδυάζει χρηματοδότηση από τον μηχανισμό με χρηματοδότηση από καθεστώτα στήριξης που παρέχονται από κράτη μέλη τα οποία θα χρηματοδοτούν τις ίδιες πρόσθετες μονάδες·
            
            
               δ)το ποσό της επιστρεπτέας και μη επιστρεπτέας στήριξης για ένα δεδομένο έργο σύμφωνα με το άρθρο 5 παράγραφος 2, είτε ενωσιακό είτε εθνικό, είτε δημόσιο είτε ιδιωτικό, δεν υπερβαίνει το συνολικό κόστος του έργου·
            
            
               ε)η επιστρεπτέα στήριξη από ενωσιακά μέσα ή προγράμματα για ένα δεδομένο έργο δεν χρησιμοποιείται για την προχρηματοδότηση επιχορήγησης από τον μηχανισμό για το ίδιο έργο·
            
            
               στ)μια επιχορήγηση από τον μηχανισμό για ένα δεδομένο έργο δεν χρησιμοποιείται για την εκταμίευση της επιστρεπτέας στήριξης από ενωσιακά μέσα ή προγράμματα για το ίδιο έργο.
            
            
               ΚΕΦΑΛΑΙΟ IV
            
            
               Πληρωμές από τα κράτη μέλη στον μηχανισμό και κατανομή των στατιστικών οφελών
            
            
               Άρθρο 25
            
            
               Πληρωμές από συνεισφέροντα κράτη μέλη
            
            
               Βάσει της δεσμευτικής υποχρέωσης των συνεισφερόντων κρατών μελών σύμφωνα με το άρθρο 10, η Επιτροπή εκδίδει χρεωστικά σημειώματα στο συνεισφέρον κράτος μέλος. Το κράτος μέλος μεταφέρει την πληρωμή στον λογαριασμό που υποδεικνύεται στο χρεωστικό σημείωμα εντός της προθεσμίας που αναφέρεται σε αυτό. 
            
            
               Άρθρο 26
            
            
               Κατανομή στατιστικών οφελών στα κράτη μέλη
            
            
               1.Η ανανεώσιμη ενέργεια που παράγεται από έργα που λαμβάνουν στήριξη από επιχορηγήσεις που χρηματοδοτούνται αποκλειστικά από πληρωμές των κρατών μελών μέσω του μηχανισμού οδηγεί στην κατανομή στατιστικών οφελών στα συμμετέχοντα κράτη μέλη, σύμφωνα με το άρθρο 7 της οδηγίας (ΕΕ) 2018/2001, και σύμφωνα με τους όρους που καθορίζονται στην πρόσκληση υποβολής προτάσεων. 
            
         
         
            
               2.Η ανανεώσιμη ενέργεια που παράγεται από έργα που λαμβάνουν στήριξη από επιχορηγήσεις που χρηματοδοτούνται μέσω του μηχανισμού αποκλειστικά με κονδύλια που προέρχονται από ενωσιακά κονδύλια ή ιδιωτικές συνεισφορές δεν κατανέμεται στατιστικά σε μεμονωμένα κράτη μέλη, αλλά προσμετράται στη δεσμευτική επιδίωξη της Ένωσης σύμφωνα με το άρθρο 3 παράγραφος 1 της οδηγίας (ΕΕ) 2018/2001. 
            
            
               3.Τα κράτη μέλη υποδοχής λαμβάνουν ένα μερίδιο των στατιστικών οφελών από την ανανεώσιμη ενέργεια που παράγεται από έργα που βρίσκονται στην επικράτειά τους και λαμβάνουν στήριξη από επιχορηγήσεις που χρηματοδοτούνται από άλλες πηγές πλην των συνεισφορών των κρατών μελών στο πλαίσιο της λειτουργίας ευνοϊκού πλαισίου του μηχανισμού. Η κατανομή των στατιστικών οφελών στο κράτος μέλος υποδοχής καθορίζεται σύμφωνα με το άρθρο 27. 
            
            
               4.Ενωσιακά κονδύλια ή ιδιωτικές συνεισφορές που οδηγούν στην παραγωγή ενέργειας η οποία προσμετράται στη δεσμευτική επιδίωξη της Ένωσης σύμφωνα με το άρθρο 3 παράγραφος 1 της οδηγίας (ΕΕ) 2018/2001 καταλογίζονται ξεχωριστά από τη συλλογική συνεισφορά των κρατών μελών. 
            
            
               5.Η ανανεώσιμη ενέργεια που παράγεται από έργα που λαμβάνουν στήριξη μέσω επιχορηγήσεων από τον μηχανισμό χρηματοδοτούμενων από κονδύλια που προέρχονται από πληρωμές των κρατών μελών, αφενός, και ενωσιακά κονδύλια ή ιδιωτικές συνεισφορές, αφετέρου, παράγει στατιστικά οφέλη για τα συνεισφέροντα κράτη μέλη έως το ποσοστό που χρηματοδοτείται από τις πληρωμές των κρατών μελών και υπό τους όρους που καθορίζονται στην πρόσκληση υποβολής προτάσεων όσον αφορά την κατανομή των στατιστικών οφελών μεταξύ των συνεισφερόντων κρατών μελών και των κρατών μελών υποδοχής. Όσον αφορά τα στατιστικά οφέλη για τα κράτη μέλη υποδοχής, ισχύει η παράγραφος 3.
            
            
               Άρθρο 27
            
            
               Κατανομή των στατιστικών οφελών μεταξύ των συνεισφερόντων κρατών μελών και των κρατών μελών υποδοχής
            
            
               1.Η ανανεώσιμη ενέργεια που κατανέμεται στα συνεισφέροντα κράτη μέλη και στα κράτη μέλη υποδοχής είναι η ανανεώσιμη ενέργεια που παράγεται από τις εγκαταστάσεις που στηρίζονται βάσει συγκεκριμένης πρόσκλησης υποβολής προτάσεων στην οποία συμμετείχαν τα κράτη μέλη. 
            
            
               2.Η ανανεώσιμη ενέργεια που παράγεται από εγκαταστάσεις που στηρίζονται από τον μηχανισμό δημιουργεί στατιστικά οφέλη για τα συνεισφέροντα κράτη μέλη για μια περίοδο υλοποίησης που ορίζεται στις προσκλήσεις υποβολής προτάσεων και κοινοποιείται στα κράτη μέλη σύμφωνα με το άρθρο 7 παράγραφοι 7 και 8, υπολογιζόμενη με βάση την αναμενόμενη αποσβέσιμη ή οικονομική διάρκεια ζωής της τεχνολογίας που λαμβάνει στήριξη. Μετά τη συγκεκριμένη περίοδο, όλα τα στατιστικά οφέλη παραμένουν στα κράτη μέλη υποδοχής. 
            
            
               3.Με την επιφύλαξη της παραγράφου 2, η ανανεώσιμη ενέργεια που παράγεται από εγκαταστάσεις που στηρίζονται από τον μηχανισμό κατανέμεται στατιστικά σύμφωνα με την οδηγία (ΕΕ) 2018/2001 και διανέμεται ως εξής:
            
            
               α)80 % στα συνεισφέροντα κράτη μέλη· 
            
            
               β)20 % στα κράτη μέλη υποδοχής. 
            
            
               4.Η Επιτροπή δύναται να προτείνει την παρέκκλιση από την κατανομή που ορίζεται στην παράγραφο 2 του παρόντος άρθρου και την κατανομή της ενέργειας στα συνεισφέροντα κράτη μέλη και τα κράτη μέλη υποδοχής εντός εύρους που κυμαίνεται από 50 % έως 100 % για το συνεισφέρον κράτος μέλος και από 0 % έως 50 % για το κράτος μέλος υποδοχής, όπου η συνολική κατανομή τόσο για τα συνεισφέροντα κράτη μέλη όσο και για τα κράτη μέλη υποδοχής ανέρχεται στο 100 %. Η προτεινόμενη κατανομή εφαρμόζεται σε μια δεδομένη πρόσκληση υποβολής προτάσεων και βασίζεται στα ακόλουθα κριτήρια:
            
            
               α)την πιθανότητα η πρόσκληση να προσελκύσει ισόρροπο ενδιαφέρον από τα συνεισφέροντα κράτη μέλη και τα κράτη μέλη υποδοχής για τη διασφάλιση ουσιαστικού ανταγωνισμού στην πρόσκληση υποβολής προτάσεων·
            
            
               β)την πιθανότητα η πρόσκληση να οδηγήσει σε εκταμίευση μηδενικής ή μικρής στήριξης από τον μηχανισμό·
            
            
               γ)το δυνητικό κόστος, συμπεριλαμβανομένου του κόστους ενσωμάτωσης στο σύστημα, το οποίο ενδέχεται να επιβαρύνει τα κράτη μέλη υποδοχής.
            
            
               5.Η Επιτροπή ενημερώνει τα κράτη μέλη σχετικά με την κατανομή που προτίθεται να συμπεριλάβει στην πρόσκληση υποβολής προτάσεων σύμφωνα με το άρθρο 7 παράγραφοι 7 και 8.
            
            
               6.Σε περίπτωση ανανεώσιμης ενέργειας που παράγεται από εγκατάσταση η οποία λαμβάνει στήριξη από τον μηχανισμό και βρίσκεται σε τρίτες χώρες που συμμετέχουν στον μηχανισμό, το 100 % των στατιστικών οφελών διανέμεται στα συνεισφέροντα κράτη μέλη, σύμφωνα με το άρθρο 11 της οδηγίας (ΕΕ) 2018/2001.
            
            
               Άρθρο 28
            
            
               Υποβολή εκθέσεων για την παραγωγή ενέργειας και υπολογισμός των στατιστικών οφελών από την Επιτροπή
            
            
               1.Τα κράτη μέλη υποδοχής και οι τρίτες χώρες που συμμετέχουν στον μηχανισμό και φιλοξενούν έργα υποβάλλουν στην Επιτροπή τα διαθέσιμα δεδομένα σχετικά με την παραγωγή ενέργειας κατά τη διάρκεια ενός δεδομένου έτους από έργα που χρηματοδοτούνται από τον μηχανισμό δύο φορές, έως την 1η Ιανουαρίου και έως την 1η Ιουλίου του έτους που έπεται του έτους παραγωγής.
            
         
         
            
               2.Τα πραγματικά στατιστικά οφέλη που διανέμονται στα συμμετέχοντα κράτη μέλη υπολογίζονται ετησίως από την Επιτροπή, κοινοποιούνται στα συμμετέχοντα κράτη μέλη έως την 1η Οκτωβρίου του έτους που έπεται του έτους παραγωγής και αποτελούν αντικείμενο αναφοράς των συμμετεχόντων κρατών μελών σύμφωνα με τις διατάξεις της οδηγίας 2018/2001. Τα συνολικά στατιστικά οφέλη που αποδίδονται αντιστοιχούν στην πραγματική παραγόμενη ενέργεια, σύμφωνα με τα δεδομένα και τις τιμές της αγοράς που κοινοποιούνται από τα κράτη μέλη.
            
            
               ΚΕΦΑΛΑΙΟ V
            
            
               Τελικές διατάξεις
            
            
               Άρθρο 29
            
            
               Αξιολόγηση
            
            
               1.Η Επιτροπή διενεργεί αξιολόγηση της λειτουργίας του μηχανισμού στο πλαίσιο της επανεξέτασης σύμφωνα με το άρθρο 45 του κανονισμού (ΕΕ) 2018/1999. 
            
            
               2.Η αξιολόγηση επικεντρώνεται στην αποτίμηση των συνεργειών μεταξύ του μηχανισμού και των λοιπών σχετικών προγραμμάτων της Ένωσης, στην αποτελεσματικότητα της συμβολής του μηχανισμού στην επίτευξη των στόχων που ορίζονται στο άρθρο 3 παράγραφος 5 της οδηγίας (ΕΕ) 2018/2001, στο άρθρο 32 παράγραφος 3 στοιχείο δ), στο άρθρο 32 παράγραφος 4 και στο άρθρο 33 του κανονισμού (ΕΕ) 2018/1999, στην αποτελεσματικότητα της παροχής επιστρεπτέων μορφών στήριξης από τον μηχανισμό στα έργα και στην αποτελεσματικότητα του συνδυασμού επιστρεπτέων μορφών στήριξης με μη επιστρεπτέες μορφές στήριξης μέσω συνδυαστικών πράξεων στο πλαίσιο του ενωσιακού μέσου στήριξης των επενδύσεων.
            
            
               3.Με βάση τα αποτελέσματα των αξιολογήσεων που αναφέρονται στην παράγραφο 1, η Επιτροπή υποβάλλει, όπου κρίνεται σκόπιμο, προτάσεις για να διασφαλίζει ότι ο μηχανισμός σημειώνει πρόοδο ως προς την επίτευξη των στόχων που αναφέρονται στην παράγραφο 2.
            
            
               4.Η Επιτροπή υποβάλλει τα αποτελέσματα των αξιολογήσεων που διενεργούνται σύμφωνα με τις παραγράφους 1 και 2 στην επιτροπή της Ενεργειακής Ένωσης και τα δημοσιοποιεί.
            
            
               Άρθρο 30
            
            
               Υποβολή εκθέσεων
            
            
               1.Έως τις 31 Οκτωβρίου κάθε έτους, η Επιτροπή υποβάλλει στην επιτροπή Ενεργειακής Ένωσης έκθεση σχετικά με τη λειτουργία του μηχανισμού, τη συμβολή του στη δεσμευτική επιδίωξη της Ένωσης για ενέργεια από ανανεώσιμες πηγές το 2030 και στους στόχους της Ευρωπαϊκής Πράσινης Συμφωνίας. Η έκθεση αυτή δημοσιοποιείται. 
            
            
               2.Έως τις 31 Οκτωβρίου κάθε έτους, η Επιτροπή υποβάλλει έκθεση στην επιτροπή της Ενεργειακής Ένωσης και στο Ευρωπαϊκό Κοινοβούλιο σχετικά με τη χρήση των εξωτερικών εσόδων για ειδικό προορισμό από τα κράτη μέλη και των κονδυλίων της Ένωσης που έλαβε ο μηχανισμός, το ποσό της στήριξης που χορηγήθηκε το προηγούμενο έτος και τα υπόλοιπα μη δεσμευμένα κονδύλια στον μηχανισμό.
            
            
               Άρθρο 31
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 15.9.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 328 της 21.12.2018, σ. 1–77.
               
               
                  
                     (2)
                  
                        Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).
               
               
                  
                     (3)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
               
               
                  
                     (4)
                  
                        Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).